Smernica Komisie 96/77/ES
z 2. decembra 1996
ustanovujúca špecifické kritériá čistoty potravinárskych prídavných látok iných ako farbivá a sladidlá
(Text s platnosťou pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov, týkajúcich sa potravinárskych prídavných látok povolených na použitie v potravinách určených na ľudskú spotrebu [1] v znení smernice Európskeho parlamentu a Rady 94/34/ES [2], najmä jej článku 3 ods. 3 písm. a),
po porade s Vedeckým výborom pre potraviny,
keďže je nevyhnutné ustanoviť kritériá čistoty pre všetky prídavné látky iné ako farbivá a sladidlá uvedených v smernici Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidl [3];
keďže je potrebné nahradiť kritériá čistoty stanovené v smernici Rady 65/66/EHS z 26. januára 1965 ustanovujúcej špecifické kritériá čistoty konzervačných látok povolených na použitie v potravinách určených na ľudskú spotrebu [4], naposledy zmenenou a doplnenou smernicou 86/604/EHS [5];
keďže je potrebné nahradiť kritériá čistoty stanovené smernicou Rady 78/664/EHS z 25. júla 1978, ktorou sa ustanovujú špecifické kritériá čistoty antioxidantov na použitie v potravinách určených na ľudskú spotrebu [6], v znení smernice 82/712/EHS [7];
keďže smernice 65/66/EHS a 78/664/EHS by mali byť náležite zrušené;
keďže je potrebné vziať do úvahy špecifikácie a analytické techniky pre prídavné látky stanovené v Potravinovom kódexe ako bolo navrhnutné Spoločným expertným výborom FAO/WHO pre potravinárske prídavné látky (Jecfa);
keďže potravinárske prídavné látky, ak boli pripravené výrobnými metódami alebo z východiskových látok značne odlišných od tých, ktoré sú zahrnuté v hodnotení Vedecký výbor pre potraviny, alebo sú odlišné od tých, ktoré sú uvedené v tejto smernici, by mali byť predložené na hodnotenie Vedeckému výboru pre potraviny s cieľom plného ohodnotenia s dôrazom na kritériá čistoty;
keďže opatrenia upravené v tejto smernici sú v súlade s stanoviskom Stáleho výboru pre potraviny,
PRIJALA TÚTO SMERNICU:
Článok 1
Kritériá čistoty, na ktoré sa odvoláva článok 3 ods. 3 písm. a) smernice 89/107/EHS pre potravinárske prídavné látky iné ako farbivá a sladidlá, ako sú uvedené v smernici 95/2/ES, sú stanovené v prílohe k tejto smernici.
Článok 2
Smernice 65/66/EHS a 78/664/EHS sa týmto zrušujú.
Článok 3
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou do 1. júla 1997. Ihneď o tom budú informovať Komisiu.
Keď členské štáty prijmú tieto opatrenia, tieto budú obsahovať odkaz na túto smernicu alebo budú sprevadzané odkazmi v čase ich úradného uverejnenia. Postup pre takýto odkaz prijmú členské štáty.
2. Produkty uvedené na trh alebo označené pred 1. júlom 1997, ktoré nie sú v súlade s touto smernicou môžu byť predmetom obchodu až do vyčerpania zásob.
Článok 4
Táto smernica nadobúda účinnosť 20. deň nasledujúci po dni uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 2. decembra 1996